text: [{"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000010", "text": "1. Mwanda waka tufwaninwe kuko\u0304kela Yehova?"}, {"text_idx": "#000011", "text": "TUFWANINWE kuko\u0304kela * Yehova mwanda ye Umpangi wetu. Byadi Umpangi, udi na lupusa lwa kutu\u0304dila\u2019ko bipangwa byandi mison\u0303anya. (Kus. 4:11) Inoko kudi bubinga bukwabo botufwaninwe kumuko\u0304kela\u200b\u2014muludikilo wandi muyampe. Mu bula bwa ma\u0304nga, bantu bavule baludika bengidijanga bukomo ne lupusa kampanda pa bakwabo. Shi twibadingakanye na Yehova, aye i Muludiki mutabuke bonso mu tunangu, buswe, kanye, ne lusa.\u200b\u2014Div. 34:6; Loma 16:27; 1 Yo. 4:8."}, {"text_idx": "#000012", "text": "2. Le kisonekwa kya Bahebelu 12:9-11 kitupa bubinga\u2019ka bwa kuko\u0304kela Yehova?"}, {"text_idx": "#000013", "text": "2 Yehova usakanga tumuko\u0304kele, ke pa mwandapo wa kutyina kotumutyina, ino i mwanda tumusenswe kadi tumumwene bu Tata wetu wa buswe. Mu mukanda waa\u0304tumi\u0304ne Bahebelu, Polo ushintulula\u2019mo amba tufwaninwe \u2018kuko\u0304kela Tata wetu na mutyima to\u0304\u2019 ke-pantu witufundijanga \u201cmwanda wa kamweno ketu.\u201d\u2014Tanga Bahebelu 12:9-11."}, {"text_idx": "#000017", "text": "4 Bubinga bumo bubwanya kwitulengeja tumone amba i bikomo kuko\u0304kela Yehova, i mwanda batwe bonso twi bapyane bubi kadi twi ba kubulwa kubwaninina. O mwanda tudi na milangwe ya butomboki. Ba Adama ne Eva pa kutombokela Leza, ba\u0304dya kipa kipelejibwe, be\u0304tu\u0304dile\u2019ko mison\u0303anya ya abo bene. (Ngo. 3:22) Dyalelo nadyo, bantu bavule bapelanga kwivwana Yehova, kadi abo bene betongelanga kiyampe ne kibi."}, {"text_idx": "#000018", "text": "5 Enka ne boba bayukile Yehova ne kumusanswa babwanya kukomenwa kumuko\u0304kela ne pa mfulo. Mutumibwa Polo nandi wa\u0304lwile na ano makambakano. (Tanga Bene Loma 7:21-23.) Pamo bwa Polo, tusakanga kulonga byoloke ku meso a Yehova. Inoko, tufwaninwe kulwa nyeke na milangwe ya kulonga bibi."}, {"text_idx": "#000023", "text": "8 Tumwenanga\u2019mo batwe bene shi tuko\u0304ke\u0304le Yehova. Inoko boba badi na lupusa kampanda, kimfwa bakulumpe, bashabana, ne bainabana, badi na bubinga bukwabo bwa kulondela buludiki bwa Leza; badi na mukenga wa kukwasha bantu bakwabo. Twisambilei\u2019ko pa bimfwa bimobimo bya mu Bible bitufundija mwa kwingidijija lupusa lotudi nalo mu muswelo usangaja Yehova."}, {"text_idx": "#000024", "text": "Bakulumpe bengila ku Njibo ya Bulopwe, na mwa\u0304ingidile Nehemia pa ku\u0304bakulula Yelusalema (Tala musango 9-11) *"}, {"text_idx": "#000025", "text": "9. Le i makambakano\u2019ka a\u0304tene Nehemia?"}, {"text_idx": "#000026", "text": "9 Yehova i mupe bakulumpe mwingilo mukatampe wa kukumba miko\u0304ko yandi. (1 Pe. 5:2) Bakulumpe babwanya kuboila n\u0303eni mivule ku muswelo wa\u0304di wikele Nehemia na bantu ba Yehova. Byaa\u0304di mbikavu wa Yuda, Nehemia wa\u0304di na lupusa lukatampe. (Neh. 1:11; 2:7, 8; 5:14) Langa\u2019po bidi makambakano amo a\u0304tene Nehemia. Ba\u0304mulombwele amba bantu abasubija tempelo, kadi kebakwatakanyangapo bene Levi na lupeto na mobya\u0304di binenenwe mu Bijila. Bayuda ba\u0304jilwile kijila kya Sabato, kadi bana-balume bamo ba\u0304songa bana-bakaji beni. Mbikavu Nehemia wa\u0304di unenwe kupwa uno mwanda mukomo.\u200b\u2014Neh. 13:4-30."}, {"text_idx": "#000027", "text": "10. Le Nehemia wa\u0304longele namani pa makambakano a\u0304mutene?"}, {"text_idx": "#000028", "text": "10 Nehemia ka\u0304ingidijepo lupusa lwandi bibi na kuningila bantu ba Leza balonde milangwe yandi. Ino wa\u0304lombele Yehova na kininga amuludike, kadi wa\u0304fundija bantu Bijila bya Yehova. (Neh. 1:4-10; 13:1-3) Kadi Nehemia wa\u0304ingile na kwityepeja pamo na banababo, we\u0304bakwasha ne kwibakwasha pa kubakulula mumbu ya Yelusalema.\u200b\u2014Neh. 4:15."}, {"text_idx": "#000030", "text": "11 Padi bakulumpe kebabwanyapo kutanwa na makambakano na a\u0304tene Nehemia, ino babwanya kumwiula mu miswelo mivule. Kimfwa, bengilanga bininge pa mwanda wa kamweno ka batutu ne bakaka. Kadi lupusa lobadi nalo kelwibalengejangapo betatule bya bituputupu. Inoko balongelanga kipwilo bintu na kanye. (Tanga 1 Bene Tesalonika 2:7, 8.) Buswe bukatampe ne kwityepeja kwabo bibakwashanga besambe na bakwabo senene. Andrew, mukulumpe umo wa bwino unena\u2019mba: \u201cNamwene amba divule dine batutu ne bakaka bape\u0304lelwanga kufwena bakulumpe shi badi na kanye ne buswe. Ino ngikadila ikwashanga kipwilo kingidile pamo na bakulumpe.\u201d Tony mukulumpe mukwabo ke mwije unena\u2019mba: \u201cNon\u0303anga bukomo bwa kwingidija madingi adi mu Bene Fidipai 2:3 ne kulonga nyeke bukomo bwa kumona bakwetu bu bampite. Kino kinkwashanga ndeke kuningila bakwetu banko\u0304kele.\u201d"}, {"text_idx": "#000031", "text": "12. Mwanda waka i biyampe bakulumpe bekale betyepeje?"}, {"text_idx": "#000036", "text": "14 Yehova i mupe shabana mwingilo wa bu mutwe wa kisaka, kadi Leza umusakilanga afundije bandi bana ne kwibalemununa. (1 Ko. 11:3; Ef. 6:4) Inoko lupusa ludi na shabana ludi na mikalo\u2014ukeshintulwila kudi Yehova, kwine kuselele kisaka ne kisaka dijina. (Ef. 3:14, 15) Bashabana balombolanga\u2019mba bako\u0304kele Yehova na kwingidija lupusa lwabo mu muswelo usangaja Leza. Babwanya kuboila n\u0303eni mivule kudi Mulopwe Davida."}, {"text_idx": "#000037", "text": "Milombelo ya shabana mwine Kidishitu ifwaninwe kulombola\u2019mba i mwityepeje (Tala musango 15-16) *"}, {"text_idx": "#000039", "text": "15 Yehova wa\u0304tongele Davida bu mutwe wa kisaka ne bu mutwe wa muzo onso wa Isalela. Byaa\u0304di mulopwe, Davida wa\u0304di na lupusa lukatampe. Kyaba kimo, wa\u0304ingidije luno lupusa bibi, wa\u0304longa bilubo bikatampe. (2 Sa. 11:14, 15) Inoko wa\u0304lombwele amba uko\u0304kele Yehova na kwitabija kulemununwa. Wa\u0304pungulwidile mutyima wandi kudi Yehova mu milombelo. Kadi wa\u0304longele bukomo bwa kuko\u0304kela madingi a Yehova. (N\u0303im. 51:1-4) Ne kadi, we\u0304tyepeje bininge, wa\u0304itabija madingi mayampe a bana-balume ne bana-bakaji bene. (1 Sa. 19:11, 12; 25:32, 33) Davida wa\u0304boile n\u0303eni ku bilubo byandi kupwa wa\u0304ta mutyima ku kwingidila Yehova."}, {"text_idx": "#000041", "text": "16 Tulangulukilei pa n\u0303eni imoimo ibwanya kuboila bashabana kudi Mulopwe Davida: Kokingidija bibi lupusa lukupele Yehova. Itabija bilubo byobe ne madingi a mu Bible akupa bakwenu. Shi ulonge namino, kisaka kyobe kikakule\u0304meka mwanda wa kwityepeja kobe. Kitatyi kyolombela na kyobe kisaka, pungulwila mutyima obe kudi Yehova\u200b\u2014wibakwashe bamone amba umukulupile bininge. Kya mvubu nakampata, ta\u0301 mutyima ku mwingilo oingidila Yehova. (Kup. 6:6-9) Kimfwa kyobe kiyampe i kyabuntu kya mvubu mpata kyobwanya kupa kyobe kisaka."}, {"text_idx": "#000043", "text": "17 Yehova i mupe inabana mwingilo wa mvubu mu kisaka, kadi i mumupe lupusa kampanda pa bandi bana. (Nki. 6:20) Na bubine, bana babwanya kwiula bininge inabana mu bu\u0304mi bwabo bonso. (Nki. 22:6) Tutalei n\u0303eni ibwanya kuboila bainabana kudi Madia, inandya Yesu."}, {"text_idx": "#000044", "text": "18-19. Le bainabana babwanya kuboila n\u0303eni\u2019ka ku kimfwa kya Madia?"}, {"text_idx": "#000045", "text": "18 Madia wa\u0304di uyukile Bisonekwa senene. Wa\u0304di ule\u0304mekele Yehova bininge kadi wa\u0304di upwene nandi kipwano kya mpwaninine. Wa\u0304di uko\u0304kela buludiki bwa Yehova na mutyima to\u0304, nansha shi bimulomba kushinta mu bu\u0304mi bwandi.\u200b\u2014Luka 1:35-38, 46-55."}, {"text_idx": "#000047", "text": "19 A bainabana, mubwanya kwiula Madia mu miswelo mishileshile. Namani? Dibajinji, na kulama kipwano kyomupwene na Yehova kupityila ku kwifunda Bible pa kasuku ne kulombela pa bunka bwenu. Dya bubidi, na kwitabija kushinta bintu mu bu\u0304mi bwenu mwanda wa kusangaja Yehova. Kimfwa, padi bakutamije kudi bambutwile kebeje kuloba kadi bafunina babo bana. O mwanda ubwanya padi kulanga\u2019mba uno o muswelo muyampe wa kulela kisaka. Nansha ke pa kupwa kwifunda mison\u0303anya ya Yehova, ubwanya kukomenwa kwi\u0304fula ne kutu\u0304kijija bobe bana mutyima, nakampata shi abalonga kibi podi muko\u0304ke. (Ef. 4:31) Mu bitatyi bya uno muswelo, ufwaninwe kulombela bininge kudi Yehova. Inabana umo witwa bu Lydia unena\u2019mba: \u201cKyaba kimo, byadi binomba kulombela na kininga pa kusaka\u2019mba ndeke kwisamba na bulobo shi mwana wabulwe kunko\u0304kela. Nkyadipo mvuya\u2019nka ne byonesamba, nalomba Yehova mu mutyima ankwashe. Milombelo inkwashanga ngikale talala.\u201d\u200b\u2014N\u0303im. 37:5."}, {"text_idx": "#000051", "text": "21 Mulopwe Davida wa\u0304di uyukile amba kuko\u0304kela Yehova kudi na mvubu. Wa\u0304lembele amba: \u201cMison\u0303anya ya Yehova i myoloke, isangajanga mutyima; mbila ya Yehova i ito\u0304ka, ilengejanga meso en\u0303enye. Mwingidi obe wadyumunwa nabo; mu kulama\u2019bo, mudi mpalo mikatampe.\u201d (N\u0303im. 19:8, 11) Dyalelo, tubwanya kumona kwishila kwishidile boba bako\u0304kele Yehova ne boba bapela madingi andi a buswe. Boba bako\u0304kele Yehova \u201cbakela nsadi ya tusepo pa mwanda wa mutyima udi biyampe.\u201d\u200b\u2014Tanga Isaya 65:13, 14."}, {"text_idx": "#000052", "text": "22 Shi bakulumpe, bashabana, ne bainabana bako\u0304kele Yehova na mutyima to\u0304, bu\u0304mi bwabo bukalumbuluka, bisaka byabo bikekala na nsangaji, kadi kipwilo kyonso kikekala mu bumo. Kutabukidila, bakasangaja mutyima wa Yehova. (Nki. 27:11) Bine, ino i mpalo mikatampe\u2019po kasha\u0304!"}, {"text_idx": "#000053", "text": "Mwanda waka tubwanya kukomenwa kuko\u0304kela Yehova?\nLe bakulumpe, bashabana, ne bainabana, babwanya kuko\u0304kela Yehova namani?\nLe bikekala namani shi tuko\u0304kele Yehova nyeke?"}, {"text_idx": "#000056", "text": "Le bikekala namani shi tuko\u0304kele Yehova nyeke?"}, {"text_idx": "#000057", "text": "^ mus. 5 Kino kishinte kisa kwisambila pa mwanda mwine otufwaninwe kuko\u0304kela Yehova. Kadi kisa kwisambila ne pa n\u0303eni ibwanya kuboila bakulumpe, bashabana, bainabana\u200b\u2014bonso badi na lupusa kampanda ku kimfwa kya Mbikavu Nehemia; Mulopwe Davida; ne Madia inandya Yesu."}, {"text_idx": "#000058", "text": "^ mus. 1 NSHINTULWILO YA BISHIMA: Kishima kuko\u0304kela ne kiko\u0304keji bimonwanga bibi na boba baningilwa kuko\u0304kela muntu kampanda. Inoko, bantu ba Leza i batonge kumuko\u0304kela, o mwanda kebamonengapo mulangwe wa kuko\u0304kela bu mulangwe mubi."}, {"text_idx": "#000060", "text": "^ mus. 62 NSHINTULWILO YA BIFWATULO: Mukulumpe ulongolola na wandi mwana bintu byonekele ku Njibo ya Bulopwe, na mwa\u0304kwashishe Nehemia ku ku\u0304bakululwa kwa mumbu ya Yelusalema."}]